Katkeroitunut metsästäjä poltti seuransa kodan ja liiterin, kasasi lantaa kaivolle, naulasi nylkyrakennuksen ovet kiinni ja vei ulkohuussin mennessään. Hovioikeuden mukaan metsästäjän sai erottaa seuran jäsenyydestä.

Metsästäjän mielikuvituksella ei ollut rajoja hänen häriköidessä seuraansa. Kuvan henkilö ei liity tapaukseen. AOP

Etelähämäläisen metsästäjän katkera riita seuransa kanssa on saanut päätöksensä hovioikeudessa. Helsingin hovioikeuden mukaan vuosikymmeniä seuran jäsenenä olleen metsästäjän erottamiselle oli riittävät perusteet.

Erimielisyys oli kärjistynyt kiistasta, kuinka kauan ja millä ehdoin seuran maja voisi jatkaa metsästäjän omistamalla tilalla. Kun metsästäjää miellyttävää ratkaisua ei syntynyt, hän purki maanvuokrasopimuksen yksipuolisesti.

Mies ryhtyi myös järjestelmällisesti tuhoamaan seuransa omaisuutta vuoden 2014 kevään ja kesän aikana.

Yhtenä päivänä seuran jäsenet huomasivat pihalla olleen puuceen kadonneen. Traktorinjäljet paljastivat, miten se oli viety pois.

Nylkyvajan ovet oli naulattu kiinni karmeistaan. Työ oli viimeistelty naulaamalla lautoja ovien päälle. Toisen lukko oli ammuttu rikki, toinen täytetty liimalla.

Terassi irti traktorilla

Lopulta seuran mitta tuli täyteen. Helmikuussa 2015 se päätti erottaa ilkivaltaan ja vahingontekoon keskittyneen jäsenensä.

Metsästäjä ei kuitenkaan erottamista hyväksynyt, vaan vei asian käräjille vaatien päätöksen purkamista. Tähän ei seura kuitenkaan suostunut. Se luetteli listan teoista, joihin metsästäjä oli sen mukaan syyllistynyt.

Vessanviennin ja ovien naulaamisen lisäksi se mainitsi, miten pihalla ollut kota ja liiteri oli poltettu. Pihakaivon ympärille oli viety lantaa niin, ettei kaivon vettä voinut enää käyttää. Kaivon vesijohto oli lisäksi katkaistu.

Metsästysmajassa kiinni ollut terassi oli sahattu irti moottorisahalla, minkä jälkeen se oli hinattu traktorilla poltettavaksi. Riistakamerat oli irrotettu ja rikottu.

Lisäksi metsästäjä oli tehnyt seurastaan aiheettomia kanteluja.

Luottamus mennyttä

- Hän on omilla toimillaan toistuvasti vahingoittanut seuraa ja sen toimintaa. Kyseessä on ollut erilainen jatkuva kiusanteko, omaisuuden vahingoittaminen ja hävittäminen tai poisvienti sekä toiminnan estäminen, seuran edustajat totesivat oikeudessa.

Todistajien lausunnoista ilmeni, että seuran toiminta ja metsästys aseiden kanssa edellyttää ehdotonta luottamusta seuran jäsenten välillä. Seuralta oli lopullisesti mennyt luottamus häiriköivään jäseneensä.

Käräjäoikeus katsoi, että metsästäjä oli menettelyllään vahingoittanut seuran omaisuutta ja sen toimintaa niin huomattavasti, että erottamiselle oli ollut oikeutus. Se hylkäsi metsästäjän tekemän kanteen.

Tuoreessa päätöksessään Helsingin hovioikeus piti tuomion voimassa.